title: Odluka Vijeća (EU) 2021/3 od 23. studenoga 2020. o stajalištu koje treba zauzeti u ime Europske unije na ponovno sazvanoj 63. sjednici Komisije za opojne droge u pogledu uvrštavanja kanabisa i tvari povezanih s kanabisom na popise u Jedinstvenoj konvenciji o opojnim drogama iz 1961., kako je izmijenjena Protokolom iz 1972., i Konvenciji o psihotropnim tvarima iz 1971.

text:
                  7.1.2021

                  HR

                  Službeni list Europske unije

                  L 4/1

         ODLUKA VIJEĆA (EU) 2021/3
         od 23. studenoga 2020.
         o stajalištu koje treba zauzeti u ime Europske unije na ponovno sazvanoj 63. sjednici Komisije za opojne droge u pogledu uvrštavanja kanabisa i tvari povezanih s kanabisom na popise u Jedinstvenoj konvenciji o opojnim drogama iz 1961., kako je izmijenjena Protokolom iz 1972., i Konvenciji o psihotropnim tvarima iz 1971.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 83. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Jedinstvena konvencija Ujedinjenih naroda (UN) o opojnim drogama iz 1961., kako je izmijenjena Protokolom iz 1972. („Konvencija o opojnim drogama”) stupila je na snagu 8. kolovoza 1975.

                     (2)

                     Na temelju članka 3. Konvencije o opojnim drogama Komisija za opojne droge može odlučiti dodati tvari na popise u toj konvenciji. Popise može mijenjati samo u skladu s preporukama Svjetske zdravstvene organizacije (SZO), no može odlučiti i da ne unese promjene koje preporuči SZO.

                     (3)

                     Konvencija UN-a o psihotropnim tvarima iz 1971. („Konvencija o psihotropnim tvarima”) stupila je na snagu 16. kolovoza 1976.

                     (4)

                     Na temelju članka 2. Konvencije o psihotropnim tvarima Komisija za opojne droge može na temelju preporuka SZO-a odlučiti dodati tvari na popise u toj konvenciji ili ih brisati iz njih. Komisija za opojne droge ima široke diskrecijske ovlasti uzimati u obzir gospodarske, društvene, pravne, administrativne i druge čimbenike, no ne može proizvoljno djelovati.

                     (5)

                     Promjene u popisima u Konvenciji o opojnim drogama i Konvenciji o psihotropnim tvarima imaju izravne posljedice na područje primjene prava Unije u području kontrole droga. Okvirna odluka Vijeća 2004/757/PUP (1) primjenjuje se na tvari navedene u popisima u tim konvencijama. Stoga se svaka promjena popisa u tim konvencijama izravno unosi u zajednička pravila Unije.

                     (6)

                     Komisija za opojne droge treba na svojoj ponovno sazvanoj 63. sjednici, koja se treba održati od 2. do 4. prosinca 2020. u Beču, donijeti odluke o kanabisu i tvarima povezanima s kanabisom, koje se već kontroliraju na temelju Konvencije o opojnim drogama i Konvencije o psihotropnim tvarima.

                     (7)

                     Unija nije stranka Konvencije o opojnim drogama ni Konvencije o psihotropnim tvarima. Ona ima status promatrača u Komisiji za opojne droge, u kojoj 12 država članica ima status članica s pravom glasa na njezinoj ponovno sazvanoj 63. sjednici. Stoga je potrebno da Vijeće ovlasti te države članice za iznošenje stajališta Unije o uvrštavanju tvari na popise u Konvenciji o opojnim drogama i Konvenciji o psihotropnim tvarima jer su odluke koje se odnose na uvrštavanje tvari, na međunarodnoj razini, na popise u tim konvencijama u nadležnosti Unije.

                     (8)

                     SZO je 24. siječnja 2019. izdao šest preporuka nakon kritičkog preispitivanja na 41. sastanku njegova Stručnog odbora za ovisnosti o drogama („Stručni odbor SZO-a”) u vezi s kanabisom i tvarima povezanima s kanabisom. Cilj tih preporuka nije odobravanje rekreativne upotrebe kanabisa ni tvari povezanih s kanabisom.

                     (9)

                     Prema procjeni Stručnog odbora SZO-a, kanabis i smola kanabisa nisu posebice odgovorni za štetne učinke slične onima koje imaju druge tvari s Popisa IV. u Konvenciji o opojnim drogama. Osim toga, pokazalo se da oralni pripravci od kanabisa imaju terapeutski potencijal za liječenje boli i drugih zdravstvenih stanja kao što su epilepsija i spastičnost povezana s multiplom sklerozom.

                     (10)

                     SZO je smatrao da bi kanabis i smolu kanabisa trebalo uvrstiti na popis na razini kontrole kojom će se spriječiti štetni učinci upotrebe kanabisa, a koja istodobno neće biti prepreka pristupu te istraživanju i razvoju pripravaka na bazi kanabisa za medicinsku upotrebu. Stoga je SZO zaključio da uvrštavanje kanabisa i smole kanabisa na Popis IV. u Konvenciji o opojnim drogama nije u skladu s kriterijima za uvrštenje droge na taj popis.

                     (11)

                     Ta preporuka ne podrazumijeva promjenu razine međunarodne kontrole kanabisa i smole kanabisa. Njome se uzimaju u obzir znanstvena dostignuća u tom području od prvog uvrštavanja kanabisa i smole kanabisa u Konvenciju o opojnim drogama. Brisanje kanabisa i smole kanabisa s Popisa IV. u Konvenciji o opojnim drogama moglo bi biti korisno za poboljšanje zajedničkog znanja o terapeutskoj koristi i svim povezanim štetnim učincima kanabisa.

                     (12)

                     Stoga bi stajalište Unije trebalo biti da se kanabis i smola kanabisa brišu s Popisa IV. u Konvenciji o opojnim drogama.

                     (13)

                     Prema procjeni Stručnog odbora SZO-a, delta-9-tetrahidrokanabinol i njegov aktivni stereoizomer dronabinol, posebice kod nezakonito dobivenih oblika visoke čistoće, mogu izazvati ovisnost, imati štetne učinke te potencijal zloupotrebe koji je najmanje jednak onome kod kanabisa, koji je uvršten na Popis I. u Konvenciji o opojnim drogama. Tvar koja bi mogla imati slične štetne učinke i potencijal zloupotrebe kao tvar već uvrštena na popis u Konvenciji o opojnim drogama obično bi se uvrstila na popis na isti način. Budući da delta-9-tetrahidrokanabinol ima slične štetne učinke i potencijal zloupotrebe kao kanabis, ispunjava kriterije za uvrštavanje na Popis I. u Konvenciji o opojnim drogama.

                     (14)

                     SZO je uvidio da bi uvrštavanje delta-9-tetrahidrokanabinola u istu konvenciju i na isti popis kao kanabisa, odnosno na Popis I. u Konvenciji o opojnim drogama, uvelike olakšalo provedbu kontrolnih mjera iz Konvencije o opojnim drogama i Konvencije o psihotropnim tvarima u državama članicama. Stoga je SZO preporučio da se delta-9-tetrahidrokanabinol i njegov aktivni stereoizomer dronabinol uvrste na Popis I. u Konvenciji o opojnim drogama te da se, ako se ta preporuka prihvati, oni brišu s Popisa II. u Konvenciji o psihotropnim tvarima.

                     (15)

                     Ta preporuka ne podrazumijeva promjenu razine međunarodne kontrole delta-9-tetrahidrokanabinola i njegova aktivnog stereoizomera dronabinola. Njome bi se mogla olakšati i provedba kontrolnih mjera u državama članicama.

                     (16)

                     Stoga bi stajalište Unije trebalo biti da se delta-9-tetrahidrokanabinol i njegov aktivni stereoizomer dronabinol dodaju na Popis I. u Konvenciji o opojnim drogama te da se, ako se ta preporuka prihvati, brišu s Popisa II. u Konvenciji o psihotropnim tvarima.

                     (17)

                     Prema procjeni Stručnog odbora SZO-a, tetrahidrokanabinol (izomeri delta-9-tetrahidrokanabinola), koji je uvršten na Popis I. u Konvenciji o psihotropnim tvarima, nema štetne učinke ni potencijal zloupotrebe slične onima povezanima s delta-9-tetrahidrokanabinolom, no zbog kemijske sličnosti svakog od šest izomera s delta-9-tetrahidrokanabinolom vrlo je teško razlikovati bilo koji od tih šest izomera od delta-9-tetrahidrokanabinola primjenom standardnih metoda kemijske analize. Usto, uvrštenjem tih šest izomera u istu konvenciju i na isti popis kao delta-9-tetrahidrokanabinola, odnosno na Popis I. u Konvenciji o opojnim drogama, olakšala bi se provedba međunarodne kontrole delta-9-tetrahidrokanabinola te bi se državama članicama pomoglo u provedbi kontrolnih mjera na nacionalnoj razini. Stoga je SZO preporučio da se tetrahidrokanabinol (izomeri delta-9-tetrahidrokanabinola) doda na Popis I. u Konvenciji o opojnim drogama, uz uvjet da Komisija za opojne droge prihvati preporuku o dodavanju dronabinola i njegovih stereoizomera (delta-9-tetrahidrokanabinol) na Popis I. u Konvenciji o opojnim drogama, te da se, ako se ta preporuka prihvati, ona briše s Popisa I. u Konvenciji o psihotropnim tvarima.

                     (18)

                     Ta preporuka ne podrazumijeva promjenu razine međunarodne kontrole tetrahidrokanabinola (izomera delta-9-tetrahidrokanabinola). Ona je u skladu s načelima bolje regulative te bi se njome mogla olakšati provedba kontrolnih mjera u državama članicama.

                     (19)

                     Stoga bi stajalište Unije trebalo biti da se tetrahidrokanabinol (izomeri delta-9-tetrahidrokanabinola) doda na Popis I. u Konvenciji o opojnim drogama, uz uvjet da Komisija za opojne droge prihvati preporuku o dodavanju dronabinola i njegovih stereoizomera (delta-9-tetrahidrokanabinol) na Popis I. u Konvenciji o opojnim drogama, te da se, ako se ta preporuka prihvati, oni brišu s Popisa I. u Konvenciji o psihotropnim tvarima.

                     (20)

                     Kako bi se osigurala usklađenost uvrštavanja na popis delta-9-tetrahidrokanabinola i njegova aktivnog stereoizomer dronabinola te tetrahidrokanabinola (izomera delta-9-tetrahidrokanabinola) te kako bi se izbjegao rizik da se bilo koja od tih tvari uvrsti na popis u okviru Konvencije o opojnim drogama i u okviru Konvencije o psihotropnim tvarima, države članice koje su članice Komisije za opojne droge trebale bi moći zajednički izraziti stajalište Unije o uvrštavanju tih tvari na popis.

                     (21)

                     Prema procjeni Stručnog odbora SZO-a, varijabilnost psihoaktivnih svojstava ekstrakata i tinktura kanabisa, kako je utvrđeno u Konvenciji o opojnim drogama, prvenstveno proizlazi iz različitih koncentracija delta-9-tetrahidrokanabinola u tim ekstraktima i tinkturama. Neki ekstrakti i tinkture kanabisa bez psihoaktivnih svojstava koji se uglavnom sastoje od kanabidiola imaju obećavajuće terapijske primjene. Činjenica da se različiti pripravci s varijabilnom koncentracijom delta-9-tetrahidrokanabinola kontroliraju pod istim unosom „Ekstrakti i tinkture” i da su uvršteni na isti popis izazov je za nadležna tijela koja provode kontrolne mjere u državama. Usto, definicija pripravaka iz Konvencije o opojnim drogama može obuhvaćati sve proizvode koji su „ekstrakti i tinkture” kanabisa kao što su „pripravci” od kanabisa te, ako se prihvati preporuka Stručnog odbora SZO-a za premještanje dronabinola na Popis I. u Konvenciji o opojnim drogama, „pripravci” od dronabinola i njegovih stereoizomera. Stoga je SZO preporučio da se ekstrakti i tinkture kanabisa brišu s Popisa I. u Konvenciji o opojnim drogama.

                     (22)

                     U informacijama koje je SZO dostavio nakon izdavanja te preporuke i u analizi učinka te preporuke koju je proveo Međunarodni odbor za kontrolu narkotika, pojašnjava se da ta preporuka ne podrazumijeva nikakvu promjenu razine međunarodne kontrole ekstrakata i tinktura kanabisa te da se ne očekuje da će preporuka imati bilo kakav učinak na obveze država članica u pogledu kontrole ili izvješćivanja. Osim toga, brisanjem ekstrakata i tinktura kanabisa s Popisa I. u Konvenciji o opojnim drogama donijela bi se veća sigurnost u pogledu kontrole proizvoda dobivenih bez uporabe otapala, primjenom topline i tlaka.

                     (23)

                     Stoga bi stajalište Unije trebalo biti da se glasuje za preporuku o brisanju ekstrakata i tinktura kanabisa s Popisa I. u Konvenciji o opojnim drogama.

                     (24)

                     Prema procjeni Stručnog odbora SZO-a, kanabidiol se nalazi u kanabisu i smoli kanabisa, ali nema psihoaktivna svojstva ni potencijal zloupotrebe i stvaranja ovisnosti. Nema ni znatne štetne učinke. Usto, pokazalo se da je kanabidiol učinkovit u liječenju određenih vrsta epilepsije koje se javljaju u djetinjstvu i otporne su na liječenje.

                     (25)

                     SZO je naveo da će lijekovi bez psihoaktivnih učinaka koji se proizvode kao pripravci od kanabisa sadržavati delta-9-tetrahidrokanabinol u tragovima te potvrdio da kemijska analiza delta-9-tetrahidrokanabinola s točnošću od 0,15 % može biti problematična za neke države članice. Stoga je SZO preporučio da se u unos za kanabis i smolu kanabisa na Popisu I. u Konvenciji o opojnim drogama doda sljedeća bilješka: „Pripravci koji se uglavnom sastoje od kanabidiola i ne sadržavaju više od 0,2 posto delta-9-tetrahidrokanabinola nisu pod međunarodnom kontrolom.”.

                     (26)

                     Međutim, tom bi se preporukom smanjila postojeća razina kontrole za te pripravke. Nadalje, utvrđivanje tog ograničenja od 0,2 posto delta-9-tetrahidrokanabinola nije dovoljno potkrijepljeno znanstvenim dokazima, tekst te preporuke ne isključuje moguća različita tumačenja načina izračuna tog ograničenja od 0,2 posto delta-9-tetrahidrokanabinola, a tehnička provedba te preporuke bit će teška zbog tehničkih i administrativnih kapaciteta. Različit tretman kanabidiola u usporedbi s drugim kanabinoidima nije u skladu s postojećom strukturom popisâ u Konvenciji o opojnim drogama i Konvenciji o psihotropnim tvarima. S obzirom na to kako je izrađena, tom se preporukom, ne pruža potrebna pravna sigurnost.

                     (27)

                     Stoga bi stajalište Unije trebalo biti da se glasuje protiv preporuke o dodavanju bilješke o „pripravcima koji se uglavnom sastoje od kanabidiola i ne sadržavaju više od 0,2 posto delta-9-tetrahidrokanabinola” u unos za kanabis i smolu kanabisa na Popisu I. u Konvenciji o opojnim drogama.

                     (28)

                     Međutim, Unija bi pozdravila daljnje savjetovanje sa svim relevantnim dionicima o preporuci u pogledu primjerene razine međunarodne kontrole za pripravke od kanabisa s niskim udjelom delta-9-tetrahidrokanabinola, uz istodobno osiguravanje zaštite javnog zdravlja i dobrobiti, uzimajući u obzir postojeću strukturu međunarodnog sustava kontrole droga za kanabis te tehničke i administrativne kapacitete potrebne za provedbu takve preporuke.

                     (29)

                     Prema procjeni Stručnog odbora SZO-a, lijekovi koji sadržavaju delta-9-tetrahidrokanabinol nisu povezani s problemima zloupotrebe i ovisnosti te se ne upotrebljavaju u nemedicinske svrhe. Usto, SZO je prepoznao da su takvi pripravci napravljeni tako da nije vjerojatno da će se zloupotrebljavati te nema dokaza o stvarnoj zloupotrebi ni štetnim učincima u mjeri kojom bi se opravdala trenutačna razina kontrole povezana s Popisom I. u Konvenciji o opojnim drogama ili razina kontrole povezana s Popisom II. u Konvenciji o psihotropnim tvarima. Stoga je SZO preporučio da se pripravci proizvedeni kemijskom sintezom ili kao pripravci od kanabisa koji su spojeni kao farmaceutski pripravci s jednim ili više drugih sastojaka tako da se delta-9-tetrahidrokanabinol ne može izdvojiti lako dostupnim sredstvima ili u količini koja bi predstavljala rizik za javno zdravlje dodaju na Popis III. u Konvenciji o opojnim drogama.

                     (30)

                     Međutim, tekst te preporuke koji se odnosi na farmaceutske pripravke ne temelji se ni na jednom definiranom pojmu iz Konvencije o opojnim drogama. Uz to, ta bi preporuka mogla dovesti do dodatnog regulatornog opterećenja za države članice koje bi trebale definirati koncepte iz te preporuke kako bi se osigurala njezina ujednačena primjena te bi morale utvrditi je li uvjet da se ne može izdvojiti lako dostupnim sredstvima ispunjen za svaki proizvod.

                     (31)

                     Stoga bi stajalište Unije trebalo biti da se glasuje protiv preporuke o dodavanju pripravaka proizvedenih kemijskom sintezom ili kao pripravci od kanabisa koji su spojeni kao farmaceutski pripravci s jednim ili više drugih sastojaka tako da se delta-9-tetrahidrokanabinol (dronabinol) ne može izdvojiti lako dostupnim sredstvima ili u količini koja bi predstavljala rizik za javno zdravlje na Popis III. u Konvenciji o opojnim drogama.

                     (32)

                     Primjereno je utvrditi stajalište koje treba zauzeti u ime Unije u okviru Komisije za opojne droge u pogledu promjena vezanih za uvrštavanje kanabisa i tvari povezanih s kanabisom na popise, jer će odluke o uvrštavanju na popis koje se odnose na gore navedeni kanabis i tvari povezane s kanabisom izravno utjecati na sadržaj prava Unije, konkretno na Okvirnu odluku 2004/757/PUP.

                     (33)

                     Stajalište Unije trebaju izraziti države članice koje su članice Komisije za opojne droge djelujući zajednički u interesu Unije.

                     (34)

                     Okvirna odluka 2004/757/PUP obvezujuća je za Dansku te ona stoga sudjeluje u donošenju i primjeni ove Odluke.

                     (35)

                     Okvirna odluka 2004/757/PUP obvezujuća je za Irsku te ona stoga sudjeluje u donošenju i primjeni ove Odluke,

               DONIJELO JE OVU ODLUKU:

            Članak 1.
            Stajalište koje države članice trebaju zauzeti u ime Unije na ponovno sazvanoj 63. sjednici Komisije za opojne droge, koja se treba održati od 2. do 4. prosinca 2020., kada će to tijelo biti pozvano donijeti odluke o dodavanju tvari na ili njihovu brisanju s popisa Jedinstvene konvencije Ujedinjenih naroda o opojnim drogama iz 1961., kako je izmijenjena Protokolom iz 1972., i Konvencije Ujedinjenih naroda o psihotropnim tvarima iz 1971., u skladu je sa stajalištem navedenim u Prilogu ovoj Odluci.

            Članak 2.
            Stajalište iz članka 1. izražavaju države članice koje su članice Komisije za opojne droge, djelujući zajednički u interesu Unije.

            Članak 3.
            Ova je Odluka upućena državama članicama u skladu s Ugovorima.

            Sastavljeno u Bruxellesu 23. studenoga 2020.

                  Za Vijeće

                  Predsjednik

               M. ROTH

            (1)  Okvirna odluka Vijeća 2004/757/PUP od 25. listopada 2004. o utvrđivanju minimalnih odredaba vezanih za elemente kaznenih djela i sankcija u području nezakonite trgovine drogom (SL L 335, 11.11.2004., str. 8.).

            PRILOG
            Stajalište koje države članice koje su članice Komisije za opojne droge trebaju zauzeti djelujući zajednički u interesu Unije, na ponovno sazvanoj 63. sjednici Komisije za opojne droge koja se treba održati od 2. do 4. prosinca 2020.

                        1.

                        kanabis i smolu kanabisa briše se s Popisa IV. u Konvenciji o opojnim drogama (1);

                        2.

                        dronabinol i njegove stereoizomere (delta-9-tetrahidrokanabinol) dodaje se na Popis I. u Konvenciji o opojnim drogama te ih se, ako se ta preporuka prihvati, briše s Popisa II. u Konvenciji o psihotropnim tvarima;

                        3.

                        tetrahidrokanabinol (izomeri delta-9-tetrahidrokanabinola) dodaje se na Popis I. u Konvenciji o opojnim drogama, uz uvjet da Komisija za opojne droge prihvati preporuku o dodavanju dronabinola i njegovih stereoizomera (delta-9-tetrahidrokanabinol) na Popis I. u Konvenciji o opojnim drogama, te ga se, ako se ta preporuka prihvati, briše s Popisa I. u Konvenciji o psihotropnim tvarima;

                        4.

                        pojam „ekstrakti i tinkture” briše se s Popisa I. u Konvenciji o opojnim drogama;

                        5.

                        bilješka koja glasi „Pripravci koji se uglavnom sastoje od kanabidiola i ne sadržavaju više od 0,2 posto delta-9-tetrahidrokanabinola nisu pod međunarodnom kontrolom.” ne dodaje se u unos za kanabis i smolu kanabisa na Popisu I. u Konvenciji o opojnim drogama;

                        6.

                        pripravke proizvedene kemijskom sintezom ili kao pripravci od kanabisa koji su spojeni kao farmaceutski pripravci s jednim ili više drugih sastojaka tako da se delta-9-tetrahidrokanabinol (dronabinol) ne može izdvojiti lako dostupnim sredstvima ili u količini koja bi predstavljala rizik za javno zdravlje ne dodaje se na Popis III. u Konvenciji o opojnim drogama.

                  Kako bi se osigurala usklađenost uvrštavanja na popise i izbjegao rizik da se tvar uvrsti na popis u okviru Konvencije o opojnim drogama i u okviru Konvencije o psihotropnim tvarima, države članice koje su članice Komisije za opojne droge mogu prihvatiti zajedničko glasovanje o dotičnim preporukama.

               (1)  I dalje su navedeni na Popisu I. u toj konvenciji.


title: Odluka (EU) 2021/4 donesena zajedničkom suglasnošću predstavnika vlada država članica od 9. prosinca 2020. o mjestu sjedišta Europskog stručnog centra za industriju, tehnologiju i istraživanja u području kibersigurnosti

text:
                  7.1.2021

                  HR

                  Službeni list Europske unije

                  L 4/7

         ODLUKA (EU) 2021/4 DONESENA ZAJEDNIČKOM SUGLASNOŠĆU PREDSTAVNIKAVLADA DRŽAVA ČLANICA
         od 9. prosinca 2020.
         o mjestu sjedišta Europskog stručnog centra za industriju, tehnologiju i istraživanja u području kibersigurnosti
         PREDSTAVNICI VLADA DRŽAVA ČLANICA,
         uzimajući u obzir Ugovor o funkcioniranju Europske unije, a posebno njegov članak 341.,
         budući da:

                     (1)

                     Osnivanje Europskog stručnog centra za industriju, tehnologiju i istraživanja u području kibersigurnosti („stručni centar”) predviđeno je na temelju prijedloga koji je Komisija podnijela Europskom parlamentu i Vijeću 12. rujna 2018.

                     (2)

                     Trebalo bi utvrditi mjesto sjedišta stručnog centra,

               DONIJELI SU OVU ODLUKU:

            Članak 1.
            Sjedište Europskog stručnog centra za industriju, tehnologiju i istraživanja u području kibersigurnosti je u Bukureštu, Rumunjska.

            Članak 2.
            Ova Odluka stupa na snagu na dan objave u Službenom listu Europske unije.

            Članak 3.
            Ova Odluka objavljuje se u Službenom listu Europske unije.

            Sastavljeno u Bruxellesu 9. prosinca 2020.

                  Predsjednik

               P. LOURTIE


title: Odluka Političkog i sigurnosnog odbora (ZVSP) 2021/5 od 15. prosinca 2020. o imenovanju zapovjednika snaga EU-a za vojnu operaciju Europske unije u Bosni i Hercegovini i stavljanju izvan snage Odluke (ZVSP) 2019/783 (BiH/31/2020)

text:
                  7.1.2021

                  HR

                  Službeni list Europske unije

                  L 4/8

         ODLUKA POLITIČKOG I SIGURNOSNOG ODBORA (ZVSP) 2021/5
         od 15. prosinca 2020.
         o imenovanju zapovjednika snaga EU-a za vojnu operaciju Europske unije u Bosni i Hercegovini i stavljanju izvan snage Odluke (ZVSP) 2019/783 (BiH/31/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Zajedničku akciju Vijeća 2004/570/ZVSP od 12. srpnja 2004. o vojnoj operaciji Europske unije u Bosni i Hercegovini (1), a posebno njezin članak 6. stavak 1.,
         budući da:

                     (1)

                     Vijeće je na temelju članka 6. stavka 1. Zajedničke akcije 2004/570/ZVSP ovlastilo Politički i sigurnosni odbor (PSO) za donošenje odgovarajućih odluka o imenovanju zapovjednika snaga EU-a za vojnu operaciju Europske unije u Bosni i Hercegovini („zapovjednik snaga EU-a”).

                     (2)

                     PSO je 30. travnja 2019. donio Odluku (ZVSP) 2019/783 (2) o imenovanju brigadnoga generala Reinharda TRISCHAKA zapovjednikom snaga EU-a.

                     (3)

                     Zapovjednik operacije EU-a preporučio je da se general bojnik Alexander PLATZER imenuje novim zapovjednikom snaga EU-a kako bi preuzeo dužnost od brigadnoga generala Reinharda TRISCHAKA od 15. siječnja 2021.

                     (4)

                     Vojni odbor EU-a prihvatio je preporuku zapovjednika operacije EU-a 23. listopada 2020.

                     (5)

                     Odluku (ZVSP) 2019/783 trebalo bi stoga staviti izvan snage.

                     (6)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane.

                     (7)

                     Europsko vijeće je 12. i 13. prosinca 2002. u Kopenhagenu donijelo deklaraciju u kojoj se navodi da se dogovori „Berlin plus” i njihova provedba primjenjuju samo na one države članice Unije koje su također ili članice NATO-a ili stranke „Partnerstva za mir” i koje su slijedom toga sklopile bilateralne sigurnosne sporazume s NATO-om,

               DONIO JE OVU ODLUKU:

            Članak 1.
            General bojnik Alexander PLATZER imenuje se zapovjednikom snaga EU-a za vojnu operaciju Europske unije u Bosni i Hercegovini od 15. siječnja 2021.

            Članak 2.
            Odluka (ZVSP) 2019/783 stavlja se izvan snage.

            Članak 3.
            Ova Odluka stupa na snagu 15. siječnja 2021.

            Sastavljeno u Bruxellesu 15. prosinca 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 252, 28.7.2004., str. 10.

            (2)  Odluka Političkog i sigurnosnog odbora (ZVSP) 2019/783 od 30. travnja 2019. o imenovanju zapovjednika snaga EU-a za vojnu operaciju Europske unije u Bosni i Hercegovini i stavljanju izvan snage Odluke (ZVSP) 2018/355 (BiH/28/2019) (SL L 127, 16.5.2019., str. 11.).


title: Odluka Političkog i sigurnosnog odbora (ZVSP) 2021/6 od 15. prosinca 2020. o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2020/603 (EUTM Mali/2/2020)

text:
                  7.1.2021

                  HR

                  Službeni list Europske unije

                  L 4/10

         ODLUKA POLITIČKOG I SIGURNOSNOG ODBORA (ZVSP) 2021/6
         od 15. prosinca 2020.
         o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2020/603 (EUTM Mali/2/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Odluku Vijeća 2013/34/ZVSP od 17. siječnja 2013. o vojnoj misiji Europske unije za doprinos osposobljavanju oružanih snaga Malija (EUTM Mali) (1), a posebno njezin članak 5.,
         budući da:

                     (1)

                     Vijeće je na temelju članka 5. stavka 1. Odluke 2013/34/ZVSP ovlastilo Politički i sigurnosni odbor (PSO) za donošenje odgovarajućih odluka u pogledu političkog nadzora nad misijom EUTM Mali i njezina strateškog usmjeravanja, uključujući odluke o imenovanju budućih zapovjednika snaga misije EU-a.

                     (2)

                     PSO je 16. travnja 2020. donio Odluku (ZVSP) 2020/603 (2) o imenovanju brigadnoga generala Františeka RIDZÁKA zapovjednikom snaga misije EU-a za misiju EUTM Mali.

                     (3)

                     Španjolska je 25. rujna 2020. predložila da se brigadnoga generala Fernanda Luisa GRACIJU HERREIZA imenuje zapovjednikom snaga misije EU-a za misiju EUTM Mali od 12. siječnja 2021. kao nasljednika brigadnoga generala Františeka RIDZÁKA.

                     (4)

                     Vojni odbor EU-a podržao je taj prijedlog 23. studenoga 2020.

                     (5)

                     Trebalo bi donijeti odluku o imenovanju brigadnoga generala Fernanda Luisa GRACIJE HERREIZA zapovjednikom snaga misije EU-a za misiju EUTM Mali od 12. siječnja 2021.

                     (6)

                     Odluku (ZVSP) 2020/603 trebalo bi staviti izvan snage.

                     (7)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje,

               DONIO JE OVU ODLUKU:

            Članak 1.
            Brigadni general Fernando Luis GRACIA HERREIZ imenuje se zapovjednikom snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) od 12. siječnja 2021.

            Članak 2.
            Odluka (ZVSP) 2020/603 stavlja se izvan snage.

            Članak 3.
            Ova Odluka stupa na snagu 12. siječnja 2021.

            Sastavljeno u Bruxellesu 15. prosinca 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 14, 18.1.2013., str. 19.

            (2)  Odluka Političkog i sigurnosnog odbora (ZVSP) 2020/603 od 16. travnja 2020. o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2019/2096 (EUTM Mali/1/2020) (SL L 139, 4.5.2020., str. 65.).


title: Odluka Vijeća (EU) 2021/12 od 17. prosinca 2020. o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu utvrđivanja robe za koju ne postoji rizik

text:
                  8.1.2021

                  HR

                  Službeni list Europske unije

                  L 5/5

         ODLUKA VIJEĆA (EU) 2021/12
         od 17. prosinca 2020.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu utvrđivanja robe za koju ne postoji rizik
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 50. stavak 2.,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir prijedlog Europske komisije,
         budući da:

                     (1)

                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) Unija je sklopila Odlukom Vijeća (EU) 2020/135 (1)30. siječnja 2020., a stupio je na snagu 1. veljače 2020.

                     (2)

                     Člankom 166. Sporazuma o povlačenju Zajednički odbor, osnovan člankom 164. Sporazuma o povlačenju („Zajednički odbor”), ovlašćuje se za donošenje odluka o svim pitanjima za koja je to predviđeno Sporazumom o povlačenju. Protokol o Irskoj/Sjevernoj Irskoj („Protokol”) sastavni je dio Sporazuma o povlačenju.

                     (3)

                     Člankom 5. stavkom 1. Protokola predviđa se primjena carina koje se primjenjuju u pravu Unije u slučaju robe unesene u Sjevernu Irsku za koju postoji rizik naknadnog premještanja u Uniju. Roba za koju taj rizik ne postoji ne podliježe carinama ili podliježe carinama koje se primjenjuju u Ujedinjenoj Kraljevini.

                     (4)

                     Na temelju članka 5. stavka 2. Protokola za svu robu unesenu u Sjevernu Irsku smatra se da postoji rizik naknadnog premještanja u Uniju. Da bi se robu unesenu u Sjevernu Irsku smatralo „robom za koju ne postoji rizik” u tom smislu, potrebno je utvrditi da ta roba neće ondje biti komercijalno prerađena i da ispunjava kriterije koje je utvrdio Zajednički odbor.

                     (5)

                     Kriterijima za robu koja nije komercijalno prerađena trebala bi se poštovati činjenica da je, u skladu s člankom 4. Protokola, Sjeverna Irska dio carinskog područja Ujedinjene Kraljevine. Oni bi također trebali odražavati predanost stranaka Protokola tome da bi provedba Protokola trebala što manje utjecati na svakodnevni život zajednica u Irskoj i Sjevernoj Irskoj.

                     (6)

                     Može se smatrati da za robu unesenu u Sjevernu Irsku ne postoji rizik naknadnog premještanja u Uniju ako je razlika tarifa jednaka nuli ili ako je na drugi način osigurano da nema poticaja za gospodarske subjekte da otpremaju robu u Sjevernu Irsku samo zbog primjenjive carinske tarife.

                     (7)

                     Primjereno je utvrditi stajalište koje treba zauzeti u ime Unije u okviru Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora osnovanog člankom 164. Sporazuma o povlačenju u pogledu utvrđivanja robe za koju ne postoji rizik temelji se na nacrtu odluke Zajedničkog odbora priloženom ovoj Odluci.

            Članak 2.
            Odluka Zajedničkog odbora objavljuje se u Službenom listu Europske unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 17. prosinca 2020.

                  Za Vijeće

                  Predsjednica

               S. SCHULZE

            (1)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

               NACRT

            ODLUKA br. …/2020 ZAJEDNIČKOG ODBORA OSNOVANOG SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU
            od …
            o utvrđivanju robe za koju ne postoji rizik
            ZAJEDNIČKI ODBOR,
            Uzimajući u obzir Protokol o Irskoj/Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno njegov članak 5. stavak 2.,
            ODLUČIO JE:

               Članak 1.
               Predmet
               Ovom se Odlukom utvrđuju pravila za provedbu članka 5. stavka 2. Protokola o Irskoj/Sjevernoj Irskoj („Protokol”) u pogledu:

                           (a)

                           uvjeta pod kojima se smatra da roba koja je unesena u Sjevernu Irsku izvan Unije neće biti komercijalno prerađena u Sjevernoj Irskoj;

                           (b)

                           kriterija prema kojima se smatra da za robu koja je unesena u Sjevernu Irsku izvan Unije ne postoji rizik naknadnog premještanja u Uniju.

               Članak 2.
               Nekomercijalna prerada
               Smatra se da roba nije komercijalno prerađena:

                           (a)

                           ako je osoba koja podnosi deklaraciju za puštanje u slobodni promet za tu robu ili u čije se ime takva deklaracija podnosi („uvoznik”) imala ukupni godišnji promet manji od 500 000 GBP u svojoj posljednjoj cijeloj financijskoj godini; ili

                           (b)

                           ako se prerada odvija u Sjevernoj Irskoj te isključivo:

                                       i.

                                       u svrhu prodaje hrane krajnjem potrošaču u Ujedinjenoj Kraljevini;

                                       ii.

                                       u svrhu izgradnje, ako je prerađena roba dio stalnog dijela strukture koju uvoznik gradi i smješta u Sjevernoj Irskoj;

                                       iii.

                                       u svrhu izravne opskrbe primatelja zdravstvenih usluga ili usluga njege od strane uvoznika u Sjevernoj Irskoj;

                                       iv.

                                       za potrebe neprofitnih aktivnosti u Sjevernoj Irskoj, u slučajevima kad uvoznik ne prodaje prerađenu robu naknadno; ili

                                       v.

                                       kad je uvoznik upotrebljava u svrhu krajnje uporabe kao hrane za životinje u prostorima koji se nalaze u Sjevernoj Irskoj.

               Članak 3.
               Kriteriji prema kojima se smatra da za robu ne postoji rizik naknadnog premještanja u Uniju

                  1.   Smatra se da za robu ne postoji rizik naknadnog premještanja u Uniju ako se smatra da roba nije komercijalno prerađena u skladu s člankom 2. i ako:

                              (a)

                              u slučaju robe unesene u Sjevernu Irsku iz drugog dijela Ujedinjene Kraljevine izravnim prijevozom,

                                          i.

                                          carina koja se plaća u skladu sa Zajedničkom carinskom tarifom Unije jednaka je nuli; ili

                                          ii.

                                          uvozniku je odobreno u skladu s člancima od 5. do 7. ove Odluke da unese tu robu u Sjevernu Irsku u svrhu prodaje krajnjim potrošačima koji se nalaze u Ujedinjenoj Kraljevini ili krajnje uporabe od strane krajnjih potrošača koji se nalaze u Ujedinjenoj Kraljevini, uključujući slučajeve u kojima je ta roba nekomercijalno prerađena u skladu s člankom 2. prije prodaje krajnjim potrošačima ili krajnje upotrebe od strane krajnjih potrošača;

                              (b)

                              u slučaju robe unesene u Sjevernu Irsku izravnim prijevozom, ali ne iz Unije ili drugog dijela Ujedinjene Kraljevine,

                                          i.

                                          carina koja se plaća u skladu sa Zajedničkom carinskom tarifom Unije jednaka je carini koja se plaća u skladu s carinskom tarifom Ujedinjene Kraljevine ili je manja od nje; ili

                                          ii.

                                          uvozniku je odobreno u skladu s člancima od 5. do 7. ove Odluke da unese tu robu u Sjevernu Irsku u svrhu prodaje krajnjim potrošačima koji se nalaze u Sjevernoj Irskoj ili krajnje uporabe od strane krajnjih potrošača koji se nalaze u Sjevernoj Irskoj (uključujući slučajeve u kojima je ta roba nekomercijalno prerađena u skladu s člankom 2. prije prodaje krajnjim potrošačima ili krajnje uporabe od strane krajnjih potrošača), a razlika između carine koja se plaća u skladu sa Zajedničkom carinskom tarifom Unije i carine koja se plaća u skladu s carinskom tarifom Ujedinjene Kraljevine iznosi manje od 3 % carinske vrijednosti robe.

                  2.   Stavak 1. točka (a) podtočka ii. i stavak 1. točka (b) podtočka ii. ne primjenjuju se na robu koja podliježe mjerama trgovinske zaštite koje je donijela Unija.

               Članak 4.
               Određivanje primjenjivih carina
               Za potrebe članka 3. stavka 1. točke (a) podtočke i. i članka 3. stavka 1. točke (b) primjenjuju se sljedeća pravila:

                           (a)

                           carina koja se plaća na robu u skladu sa Zajedničkom carinskom tarifom Unije određuje se u skladu s pravilima utvrđenima u carinskom zakonodavstvu Unije;

                           (b)

                           carina koja se plaća na robu u skladu s carinskom tarifom Ujedinjene Kraljevine određuje se u skladu s pravilima utvrđenima u carinskom zakonodavstvu Ujedinjene Kraljevine.

               Članak 5.
               Odobrenje za potrebe članka 3.

                  1.   Za potrebe članka 3. stavka 1. točke (a) podtočke ii. i članka 3. stavka 1. točke (b) podtočke ii. zahtjev za odobrenje za unošenje robe u Sjevernu Irsku izravnim prijevozom u svrhu prodaje krajnjim potrošačima ili krajnje uporabe od strane krajnjih potrošača podnosi se nadležnom tijelu Ujedinjene Kraljevine.

                  2.   Zahtjev za odobrenje iz stavka 1. sadržava informacije o poslovnim aktivnostima podnositelja zahtjeva, o robi koja se obično unosi u Irsku te opis vrste evidencije, sustava i kontrola koje je uspostavio podnositelj zahtjeva kako bi osigurao da je roba obuhvaćena odobrenjem pravilno deklarirana u carinske svrhe te da se mogu pribaviti dokazi koji podupiru obvezu u članku 6. točki (b). Trgovac čuva dokaze, npr. račune, za proteklih pet godina te ih na zahtjev dostavlja nadležnim tijelima. Zahtjevi u pogledu podataka u zahtjevu detaljno su navedeni u Prilogu ovoj Odluci.

                  3.   U odobrenju se navodi najmanje sljedeće:

                              (a)

                              ime osobe kojoj je izdano odobrenje („korisnik odobrenja”);

                              (b)

                              jedinstveni referentni broj koji je nadležno carinsko tijelo dodijelilo odluci („referentni broj odobrenja”);

                              (c)

                              tijelo koje je izdalo odobrenje;

                              (d)

                              datum od kojeg odobrenje proizvodi učinke.

                  4.   Odredbe carinskog zakonodavstva Unije o odlukama koje se odnose na primjenu carinskog zakonodavstva primjenjuju se na zahtjeve i odobrenja iz ovog članka, među ostalim u pogledu praćenja.

                  5.   Ako nadležno carinsko tijelo Ujedinjene Kraljevine primijeti namjernu zloupotrebu odobrenja ili kršenja uvjeta za odobrenje utvrđenih u ovoj Odluci, to tijelo suspendira ili opoziva odobrenje.

               Članak 6.
               Opći uvjeti za odobrenje
               Za potrebe članka 3. stavka 1. točke (a) podtočke ii. i članka 3. stavka 1. točke (b) podtočke ii., odobrenje se može izdati podnositeljima zahtjeva:

                           (a)

                           koji ispunjavaju sljedeće kriterije u pogledu poslovnog nastana:

                                       i.

                                       imaju poslovni nastan u Sjevernoj Irskoj ili imaju stalno mjesto poslovanja u Sjevernoj Irskoj

                                                   —

                                                   na kojem su stalno prisutni ljudski i tehnički resursi; i

                                                   —

                                                   odakle se roba prodaje krajnjim potrošačima ili je predviđena za krajnju uporabu od strane krajnjih potrošača; i

                                                   —

                                                   na kojem su carinska, trgovačka i prijevozna evidencija i informacije dostupne ili im se može pristupiti u Sjevernoj Irskoj, i

                                       ii.

                                       ako nemaju poslovni nastan u Sjevernoj Irskoj, njihove operacije povezane s carinom provode se u Ujedinjenoj Kraljevini i imaju neizravnog carinskog zastupnika u Sjevernoj Irskoj;

                           (b)

                           koji se obvezuju da će u Sjevernu Irsku unijeti robu isključivo u svrhu prodaje krajnjim potrošačima ili krajnje uporabe od strane krajnjih potrošača, uključujući slučajeve u kojima je ta roba nekomercijalno prerađena u skladu s člankom 2. prije prodaje krajnjim potrošačima ili krajnje uporabe od strane krajnjih potrošača; i, u slučaju prodaje krajnjim potrošačima u Sjevernoj Irskoj, koji se obvezuju da će se prodaja obavljati iz jedne ili nekoliko fizičkih trgovina u Sjevernoj Irskoj iz kojih se obavlja fizička izravna prodaja krajnjim potrošačima.

               Članak 7.
               Posebni uvjeti za odobrenje

                  1.   Za potrebe članka 3. stavka 1. točke (a) podtočke ii. i članka 3. stavka 1. točke (b) podtočke ii. odobrenje za unošenje robe u Sjevernu Irsku izdaje se samo podnositeljima zahtjeva koji ispunjavaju uvjete iz članka 6. i sljedeće uvjete:

                              (a)

                              podnositelj zahtjeva izjavljuje da će deklarirati za puštanje u slobodni promet robu unesenu u Sjevernu Irsku u skladu s člankom 3. stavkom 1. točkom (a) podtočkom ii. ili člankom 3. stavkom 1. točkom (b) podtočkom ii.;

                              (b)

                              podnositelj zahtjeva nije počinio teške povrede ili ponovljene povrede carinskog zakonodavstva i poreznih pravila niti postoji evidencija o teškim kaznenim djelima povezanima s njegovim gospodarskim aktivnostima;

                              (c)

                              u pogledu robe koja se deklarira kao roba za koju ne postoji rizik, podnositelj zahtjeva dokazuje da ima visoku razinu kontrole nad svojim poslovanjem i protokom robe putem sustava upravljanja trgovinskom i, prema potrebi, prijevoznom evidencijom koji omogućuje odgovarajuće provjere i dostavljanje dokaza kao potporu obvezi iz članka 6. točke (b).

                  2.   Odobrenja se izdaju samo ako carinsko tijelo smatra da će moći provesti provjere bez neproporcionalnih administrativnih napora, uključujući provjeru bilo kojeg dokaza o tome da je roba prodana krajnjim potrošačima ili namijenjena krajnjoj uporabi od strane krajnjih potrošača.

                  3.   Tijekom razdoblja koje završava dva mjeseca nakon stupanja na snagu ove Odluke odobrenje se može privremeno izdati ako je podnositelj zahtjeva podnio potpuni zahtjev, ispunjava uvjete iz stavka 1. točke (b) i izjavljuje da ispunjava druge uvjete za odobrenje. Trajanje privremenog odobrenja ograničeno je na četiri mjeseca, nakon čega se mora izdati trajno odobrenje kako bi trgovac i dalje bio odobren.

               Članak 8.
               Razmjena informacija o primjeni članka 5. stavaka 1. i 2. Protokola

                  1.   Ne dovodeći u pitanje njezine obveze na temelju članka 5. stavka 4. Protokola, u vezi s Uredbom (EZ) br. 638/2004 Europskog parlamenta i Vijeća (1) i Uredbom (EZ) br. 471/2009 Europskog parlamenta i Vijeća (2), Ujedinjena Kraljevina mjesečno dostavlja Uniji informacije o primjeni članka 5. stavaka 1. i 2. Protokola te ove Odluke. Te informacije obuhvaćaju količine i vrijednosti, u zbirnom obliku i po pošiljci, kao i prijevozna sredstva, koji se odnose:

                              (a)

                              na robu unesenu u Sjevernu Irsku u odnosu na koju se carina ne plaća u skladu s člankom 5. stavkom 1. prvim podstavkom Protokola;

                              (b)

                              na robu unesenu u Sjevernu Irsku u odnosu na koju je carina koja se plaća bila ona primjenjiva u Ujedinjenoj Kraljevini u skladu s člankom 5. stavkom 1. drugim podstavkom Protokola; i

                              (c)

                              na robu unesenu u Sjevernu Irsku u odnosu na koju je carina koja se plaća bila u skladu sa Zajedničkom carinskom tarifom Unije.

                  2.   Ujedinjena Kraljevina dostavlja informacije iz stavka 1. petnaestog radnog dana mjeseca koji slijedi nakon mjeseca za koji su informacije dostavljene.

                  3.   Informacije se dostavljaju uporabom tehnika elektroničke obrade podataka.

                  4.   Na zahtjev predstavnika Unije iz {unijeti upućivanje na odluku ZO-a o prisutnosti Unije}, a najmanje dvaput godišnje, nadležna tijela Ujedinjene Kraljevine tim predstavnicima dostavljaju zbirne informacije i informacije po obrascu odobrenja o odobrenjima izdanima u skladu s člancima od 5. do 7., uključujući broj prihvaćenih, odbijenih i opozvanih odobrenja.

                  5.   Redoviti prijenos prethodno navedenih informacija započinje što je prije moguće, a najkasnije 15. travnja 2021. Prvi prijenos informacija obuhvaća informacije za razdoblje od 1. siječnja 2021. do kraja mjeseca koji prethodi prijenosu.

               Članak 9.
               Preispitivanje i prestanak
               Ako bilo koja stranka smatra da je došlo do znatnog preusmjeravanja trgovine ili prijevare ili drugih nezakonitih aktivnosti, ta stranka o tome obavješćuje drugu stranku u Zajedničkom odboru do 1. kolovoza 2023. te stranke ulažu sve napore kako bi pronašle obostrano zadovoljavajuće rješenje tog pitanja. Ako stranke ne pronađu obostrano zadovoljavajuće rješenje, članak 3. stavak 1. točka (a) podtočka ii., članak 3. stavak 1. točka (b) podtočka ii. te članci od 5. do 8. ove Odluke prestaju se primjenjivati od 1. kolovoza 2024., osim ako ih Zajednički odbor prije 1. travnja 2024. odluči i dalje primjenjivati.
               Ako se članak 3. stavak 1. točka (a) podtočka ii., članak 3. stavak 1. točka (b) podtočka ii. te članci od 5. do 8. ove Odluke prestanu primjenjivati u skladu s prvim stavkom, Zajednički odbor mijenja ovu Odluku do 1. kolovoza 2024. kako bi se odgovarajuća alternativna odredba primjenjivala od 1. kolovoza 2024., uzimajući u obzir posebne okolnosti u Sjevernoj Irskoj i u potpunosti poštujući da je Sjeverna Irska dio carinskog područja Ujedinjene Kraljevine.

               Članak 10.
               Stupanje na snagu
               Ova Odluka stupa na snagu 1. siječnja 2021.

               Sastavljeno u ...

                     Za Zajednički odbor

                     Supredsjednici

               (1)  Uredba (EZ) br. 638/2004 Europskog parlamenta i Vijeća od 31. ožujka 2004. o statistici Zajednice u vezi s robnom razmjenom između država članica i o stavljanju Uredbe Vijeća (EEZ) br. 3330/91 izvan snage (SL L 102, 7.4.2004., str. 1.).

               (2)  Uredba (EZ) br. 471/2009 Europskog parlamenta i Vijeća od 6. svibnja 2009. o statistici Zajednice u vezi s vanjskom trgovinom sa zemljama nečlanicama te o stavljanju izvan snage Uredbe Vijeća (EZ) br. 1172/95 (SL L 152, 16.6.2009., str. 23.).

            PRILOG

               Zahtjev za odobrenje za unošenje robe u Sjevernu Irsku za krajnje potrošače (iz članka 5. Odluke)

            Informacije o zahtjevu

                        1.

                        Popratni dokumenti
                        Obvezni popratni dokumenti i informacije koje moraju dostaviti svi podnositelji zahtjeva:
                        Dokument o poslovnom nastanu/dokaz o stalnom mjestu poslovanja.

                        2.

                        Ostali popratni dokumenti i informacije koje dostavlja podnositelj zahtjeva:
                        Sve druge popratne dokumente ili informacije koji se smatraju relevantnima za provjeru usklađenosti podnositelja zahtjeva s uvjetima iz članaka 6. i 7. Odluke.
                        Navesti podatke o vrsti i, ako je primjenjivo, identifikacijskom broju i/ili datumu izdavanja popratnih dokumenata priloženih zahtjevu. Navesti i ukupan broj priloženih dokumenata.

                        3.

                        Datum i potpis podnositelja zahtjeva
                        Zahtjeve podnesene uporabom tehnike elektroničke obrade podataka ovjerava osoba koja podnosi zahtjev.
                        Datum na koji je podnositelj zahtjeva potpisao ili na drugi način ovjerio zahtjev.
                        Podaci o podnositelju zahtjeva

                        4.

                        Podnositelj zahtjeva
                        Podnositelj zahtjeva je osoba koja carinskim tijelima podnosi zahtjev za odluku.
                        Upisati ime i adresu predmetne osobe.

                        5.

                        Identifikacijski broj podnositelja zahtjeva
                        Podnositelj zahtjeva je osoba koja carinskim tijelima podnosi zahtjev za odluku.
                        Upisati registracijski i identifikacijski broj gospodarskog subjekta (EORI broj) za predmetnu osobu, kako je predviđeno u članku 1. točki 18. Delegirane uredbe Komisije (EU) 2015/2446 (1).

                        6.

                        Pravni oblik podnositelja zahtjeva
                        Pravni oblik naveden u osnivačkom aktu.

                        7.

                        PDV identifikacijski broj/brojevi
                        Ako je dodijeljen, upisati PDV identifikacijski broj.

                        8.

                        Poslovne aktivnosti
                        Unijeti podatke o poslovnim aktivnostima podnositelja zahtjeva. Ukratko opišite svoju komercijalnu aktivnost i navedite svoju ulogu u lancu opskrbe (npr. proizvođač robe, uvoznik, trgovac na malo itd.). Navedite:

                                    —

                                    predviđenu uporabu uvezene robe, uključujući opis vrste robe te podvrgava li se bilo kakvoj vrsti prerade

                                    —

                                    procjenu broja carinskih deklaracija za puštanje predmetne robe u slobodni promet godišnje

                                    —

                                    vrstu evidencije, sustava i kontrola uspostavljenih radi potpore obvezi iz članka 6. točke (b).

                        9.

                        Godišnji promet
                        Za potrebe članka 2. Odluke, upisati godišnji promet za posljednju cijelu financijsku godinu. Ako je riječ o novoosnovanom poduzeću, dostaviti evidenciju i informacije koje su relevantne za procjenu očekivanog prometa, npr. najnovije prognoze novčanog toka, bilance te dobiti i gubitka, koje su odobrili direktori/partneri/trgovac pojedinac.

                        10.

                        Osoba za kontakt odgovorna za zahtjev
                        Osoba za kontakt odgovorna je za kontaktiranje s carinom u vezi sa zahtjevom.
                        Navesti ime osobe za kontakt te bilo koji od sljedećih podataka: telefonski broj, adresu e-pošte (po mogućnosti zajednička adresa e-pošte).

                        11.

                        Osoba odgovorna za trgovačko društvo podnositelja zahtjeva ili osoba koja provodi kontrolu nad njegovim upravljanjem
                        Za potrebe članka 7. točke (b) Odluke upisati ime i potpune podatke predmetnih osoba u skladu s pravnim oblikom trgovačkog društva podnositelja zahtjeva, a posebno: direktora/upravitelja trgovačkog društva i članove upravnog odbora, ako postoje. Podaci trebaju sadržavati: puno ime i adresu, datum rođenja i nacionalni identifikacijski broj.
                        Datumi, sati, rokovi i mjesta

                        12.

                        Datum osnivanja
                        Brojkama – dan, mjesec i godina osnivanja.

                        13.

                        Adresa poslovnog nastana/adresa boravišta
                        Puna adresa mjesta u kojem osoba ima poslovni nastan/boravište, uključujući oznaku zemlje ili područja.

                        14.

                        Mjesto na kojem se čuva evidencija
                        Upisati punu adresu lokacija na kojima se čuva ili se namjerava čuvati evidencija podnositelja zahtjeva. Umjesto adrese može se navesti oznaka prema sustavu UN/LOCODE ako se na temelju nje može nedvojbeno utvrditi predmetna lokacija.

                        15.

                        Mjesta prerade ili uporabe
                        Navedite adresu mjesta na kojem će se roba prerađivati, ako je primjenjivo, i prodavati krajnjim potrošačima.

               (1)  Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije (SL L 343, 29.12.2015., str. 1).


title: Odluka Vijeća (ZVSP) 2021/14 od 7. siječnja 2021. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)

text:
                  8.1.2021

                  HR

                  Službeni list Europske unije

                  L 5/16

         ODLUKA VIJEĆA (ZVSP) 2021/14
         od 7. siječnja 2021.
         o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. travnja 2014. donijelo Odluku 2014/219/ZVSP o misiji ZSOP-a Europske unije u Maliju (EUCAP Sahel Mali) (1).

                     (2)

                     Vijeće je 21. veljače 2019. donijelo Odluku (ZVSP) 2019/312 (2) kojom se misija EUCAP Sahel Mali produljuje do 14. siječnja 2021.

                     (3)

                     Vijeće je 13. svibnja 2019. donijelo Odluku (ZVSP) 2019/762 (3) kojom se mandat misije EUCAP Sahel Mali prilagođuje tako da doprinosi regionalizaciji djelovanja u okviru ZSOP-a u Sahelu te se uspostavlja regionalna jedinica za savjetovanje i koordinaciju (RACC).

                     (4)

                     Vijeće je 14. svibnja 2020. donijelo Odluku (ZVSP) 2020/652 (4) kojom se povećava financijski referentni iznos za misiju EUCAP Sahel Mali za razdoblje do 14. siječnja 2021.

                     (5)

                     U kontekstu strateškog preispitivanja misije EUCAP Sahel Mali Politički i sigurnosni odbor 13. listopada 2020., odnosno 5. studenoga 2020., preporučio je da se misija EUCAP Sahel Mali produlji do 31. siječnja 2023. te da se prilagodi njezin mandat.

                     (6)

                     Odluku 2014/219/ZVSP trebalo bi na odgovarajući način izmijeniti.

                     (7)

                     Misija EUCAP Sahel Mali provodit će se u kontekstu stanja koje se može pogoršati i koje bi moglo ugroziti ostvarenje ciljeva vanjskog djelovanja Unije kako su navedeni u članku 21. Ugovora o Europskoj uniji,

               DONIJELO JE OVU ODLUKU:

            Članak 1.
            Odluka 2014/219/ZVSP mijenja se kako slijedi:

                        1.

                        u članku 2. stavak 2. zamjenjuje se sljedećim:

                           „2.   Kako bi se dala potpora malijskim procesima ponovne uspostave državnog autoriteta, kao i provedbi Sporazuma za mir i pomirenje u Maliju koji je potpisan 15. svibnja i 20. lipnja 2015., te u bliskoj koordinaciji s drugim međunarodnim akterima, posebice s Višedimenzionalnom integriranom misijom Ujedinjenih naroda za stabilizaciju u Maliju (MINUSMA), misija EUCAP Sahel Mali pomaže i savjetuje unutarnje sigurnosne snage u provedbi reforme sigurnosnog sektora koju provodi Vlada Malija, s ciljem:

                                       (a)

                                       poboljšanja operativne efikasnosti unutarnjih sigurnosnih snaga;

                                       (b)

                                       ponovne uspostave hijerarhijskih lanaca unutarnjih sigurnosnih snaga usklađenijim upravljanjem resursima;

                                       (c)

                                       jačanja uloge pravosudnih i administrativnih tijela u području upravljanja i nadzora nad njihovim misijama, čime se doprinosi sprečavanju korupcije i nekažnjavanja;

                                       (d)

                                       olakšavanja prerazmještanja unutarnjih sigurnosnih snaga u središnji dio Malija; i

                                       (e)

                                       potpore u postupnom i modularnom procesu prerazmještanja malijskih civilnih upravnih tijela u središnjem dijelu Malija na temelju načela dobrog upravljanja.”;

                        2.

                        u članku 14. stavku 1. dodaje se sljedeći podstavak:
                        „Financijski referentni iznos namijenjen pokrivanju izdataka povezanih s misijom EUCAP Sahel Mali u razdoblju od 15. siječnja 2021. do 31. siječnja 2023. iznosi 89 100 000 EUR.”;

                        3.

                        u članku 14.a stavak 3. zamjenjuje se sljedećim:

                           „3.   Ciljevi RACC-a, u bliskoj suradnji s postojećim misijama ZSOP-a u Sahelu, jesu sljedeći:

                                       (a)

                                       poboljšati suradnju i koordinaciju između struktura skupine G5 Sahel i zemalja skupine G5 Sahel s ciljem poboljšanja regionalne suradnje i operativnih sposobnosti u području obrane i sigurnosti, u skladu s međunarodnim pravom, ljudskim pravima i strateškim pristupom EU-a ženama, miru i sigurnosti kako je utvrđeno u zaključcima Vijeća od 10. prosinca 2018.;

                                       (b)

                                       radi jačanja nacionalnih kapaciteta zemalja skupine G5 Sahel, pripremiti i podržati regionalizaciju djelovanja u okviru ZSOP-a;

                                       (c)

                                       u potpori delegacijama Unije u zemljama skupine G5 Sahel i tajništvu Partnerstva za stabilnost i sigurnost u Sahelu (P3S), olakšati i podržati organizaciju prikupljanja i razmjene informacija sa svim partnerima skupine G5 Sahel.”;

                        4.

                        u članku 18. druga rečenica zamjenjuje se sljedećim:
                        „Primjenjuje se do 31. siječnja 2023.”.

            Članak 2.
            Ova Odluka stupa na snagu na dan donošenja.
            Primjenjuje se od 15. siječnja 2021.

            Sastavljeno u Bruxellesu 7. siječnja 2021.

                  Za Vijeće

                  Predsjednica

               A. P. ZACARIAS

            (1)  SL L 113, 16.4.2014., str. 21.

            (2)  Odluka Vijeća (ZVSP) 2019/312 od 21. veljače 2019. o izmjeni i produljenju Odluke 2014/219/ZVSP o misiji ZSOP-a Europske unije u Maliju (EUCAP Sahel Mali) (SL L 51, 22.2.2019., str. 29.).

            (3)  Odluka Vijeća (ZVSP) 2019/762 od 13. svibnja 2019. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali) (SL L 125, 14.5.2019., str. 18.).

            (4)  Odluka Vijeća (ZVSP) 2020/652 od 14. svibnja 2020. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali) (SL L 153, 15.5.2020., str. 5.).


Odluka Komisije od 12/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.8964 - DELTA / AIR FRANCE-KLM / VIRGIN GROUP / VIRGIN ATLANTIC ) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 15/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9977 - EPGC / METRO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 19/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9911 - VOITH / PCSH / TSA) în temeiul Regulamentului (EZ) nr. 139/2004 al Consiliului (Vjerodostojan je samo tekst na njemačkom jeziku)


Odluka Komisije od 23/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10089 - PHILLIPS 66 / FORTRESS INVESTMENT GROUP / PESTER MARKETING) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 27/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9984 - CIMIC / ELLIOTT / THIESS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 06/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10041 - PAI / ADDO / COMPLEAT) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 05/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10068 - BROOKFIELD / MANSA / POLENERGIA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Političkog i sigurnosnog odbora (ZVSP) 2021/22 od 16. prosinca 2020. o imenovanju voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/2/2020)

text:
                  12.1.2021

                  HR

                  Službeni list Europske unije

                  L 9/1

         ODLUKA POLITIČKOG I SIGURNOSNOG ODBORA (ZVSP) 2021/22
         od 16. prosinca 2020.
         o imenovanju voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/2/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća 2012/392/ZVSP od 16. srpnja 2012. o misiji ZSOP-a Europske unije u Nigeru (EUCAP Sahel Niger) (1), a posebno njezin članak 9. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Na temelju Odluke 2012/392/ZVSP Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke u svrhu provedbe političkog nadzora nad misijom ZSOP-a Europske unije u Nigeru (EUCAP Sahel Niger) i njezina strateškog usmjeravanja, uključujući odluku o imenovanju voditelja misije.

                     (2)

                     PSO je 2. svibnja 2018. donio Odluku (ZVSP) 2018/726 (2) kojom je g. Frank VAN DER MUEREN imenovan voditeljem misije EUCAP Sahel Niger od 1. svibnja 2018.

                     (3)

                     Vijeće je 7. rujna 2020. donijelo Odluku (ZVSP) 2020/1254 (3) kojom je izmijenjena Odluka 2012/392/ZVSP i produljen mandat misije EUCAP Sahel Niger do 30. rujna 2022.

                     (4)

                     PSO je 29. rujna 2020. donio Odluku (ZVSP) 2020/1403 (4) kojom je izmijenjena Odluka (ZVSP) 2018/726 tako što je 15. siječnja 2021. utvrđen kao datum završetka mandata g. Franka VAN DER MUERENA kao voditelja misije EUCAP Sahel Niger.

                     (5)

                     Visoki predstavnik Unije za vanjske poslove i sigurnosnu politiku 11. prosinca 2020. predložio je imenovanje gđe Antje PITTELKAU voditeljicom misije EUCAP Sahel Niger od 16. siječnja 2021. do 15. siječnja 2022.,

               DONIO JE OVU ODLUKU:

            Članak 1.
            Gđa Antje PITTELKAU imenuje se voditeljicom misije ZSOP-a Europske unije u Nigeru (EUCAP Sahel Niger) od 16. siječnja 2021. do 15. siječnja 2022.

            Članak 2.
            Ova Odluka stupa na snagu na dan donošenja.
            Primjenjuje se od 16. siječnja 2021.

            Sastavljeno u Bruxellesu 16. prosinca 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 187, 17.7.2012., str. 48.

            (2)  Odluka Političkog i sigurnosnog odbora (ZVSP) 2018/726 od 2. svibnja 2018. o imenovanju voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/1/2018) (SL L 122, 17.5.2018., str. 32.).

            (3)  Odluka Vijeća (ZVSP) 2020/1254 od 7. rujna 2020. o izmjeni Odluke 2012/392/ZVSP o misiji ZSOP-a Europske unije u Nigeru (EUCAP Sahel Niger) (SL L 294, 8.9.2020., str. 3.).

            (4)  Odluka Političkog i sigurnosnog odbora (ZVSP) 2020/1403 od 29. rujna 2020. o izmjeni Odluke (ZVSP) 2018/726 o imenovanju voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/1/2020) (SL L 324, 6.10.2020., str. 63.).


title: Odluka Vijeća (EU) 2021/26 od 12. siječnja 2021. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556, (EU) 2020/702, (EU) 2020/970, (EU) 2020/1253 i (EU) 2020/1659 s obzirom na poteškoće u vezi s putovanjima uzrokovane pandemijom bolesti COVID-19 u Uniji

text:
                  14.1.2021

                  HR

                  Službeni list Europske unije

                  L 11/19

         ODLUKA VIJEĆA (EU) 2021/26
         od 12. siječnja 2021.
         o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556, (EU) 2020/702, (EU) 2020/970, (EU) 2020/1253 i (EU) 2020/1659 s obzirom na poteškoće u vezi s putovanjima uzrokovane pandemijom bolesti COVID-19 u Uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240. stavak 3.,
         budući da:

                     (1)

                     Odlukom Vijeća (EU) 2020/430 (1) uvedeno je jednomjesečno odstupanje od članka 12. stavka 1. prvog podstavka Poslovnika Vijeća (2) u pogledu odluka o primjeni redovnog pisanog postupka kada te odluke donosi Odbor stalnih predstavnika vlada država članica (Coreper). To odstupanje bilo je predviđeno do 23. travnja 2020.

                     (2)

                     Odlukom (EU) 2020/430 predviđa se da Vijeće može produljiti tu odluku ako je to opravdano zbog nastavljanja izvanrednih okolnosti. Vijeće je 21. travnja 2020. Odlukom (EU) 2020/556 (3) produljilo odstupanje predviđeno u članku 1. Odluke (EU) 2020/430 za dodatno razdoblje od mjesec dana od 23. travnja 2020. To produljenje odstupanja bilo je predviđeno do 23. svibnja 2020. Vijeće je 20. svibnja 2020. Odlukom (EU) 2020/702 (4) produljilo odstupanje predviđeno u članku 1. Odluke (EU) 2020/430 do 10. srpnja 2020. Vijeće je 3. srpnja 2020. Odlukom (EU) 2020/970 (5) produljilo to odstupanje do 10. rujna 2020. Vijeće je 4. rujna 2020. Odlukom (EU) 2020/1253 (6) produljilo to odstupanje do 10. studenoga 2020. Vijeće je 6. studenoga 2020. Odlukom (EU) 2020/1659 (7) produljilo to odstupanje do 15. siječnja 2021.

                     (3)

                     S obzirom na to da izvanredne okolnosti uzrokovane pandemijom bolesti COVID-19 još traju te su i dalje na snazi brojne izvanredne preventivne mjere i izvanredne mjere za sprečavanje širenja koje su poduzele države članice, odstupanje predviđeno u članku 1. Odluke (EU) 2020/430, kako je produljeno odlukama (EU) 2020/556, (EU) 2020/702, (EU) 2020/970, (EU) 2020/1253 i (EU) 2020/1659, potrebno je produljiti za dodatno ograničeno razdoblje do 19. ožujka 2021.,

               DONIJELO JE OVU ODLUKU:

            Članak 1.
            Odstupanje predviđeno u članku 1. Odluke (EU) 2020/430, kako je produljeno odlukama (EU) 2020/556, (EU) 2020/702, (EU) 2020/970, (EU) 2020/1253 i (EU) 2020/1659, dodatno se produljuje do 19. ožujka 2021.

            Članak 2.
            Ova Odluka proizvodi učinke od dana donošenja.
            Objavljuje se u Službenom listu Europske unije.

            Sastavljeno u Bruxellesu 12. siječnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća (EU) 2020/430 od 23. ožujka 2020. o privremenom odstupanju od Poslovnika Vijeća s obzirom na poteškoće u vezi s putovanjima uzrokovane pandemijom covida-19 u Uniji (SL L 88 I, 24.3.2020., str. 1.).

            (2)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).

            (3)  Odluka Vijeća (EU) 2020/556 od 21. travnja 2020. o produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 128 I, 23.4.2020., str. 1.).

            (4)  Odluka Vijeća (EU) 2020/702 od 20. svibnja 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog Odlukom (EU) 2020/556 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 165, 27.5.2020., str. 38.).

            (5)  Odluka Vijeća (EU) 2020/970 od 3. srpnja 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556 i (EU) 2020/702 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 216, 7.7.2020., str. 1.).

            (6)  Odluka Vijeća (EU) 2020/1253 od 4. rujna 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556, (EU) 2020/702 i (EU) 2020/970 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 294, 8.9.2020., str. 1.).

            (7)  Odluka Vijeća (EU) 2020/1659 od 6. studenoga 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556, (EU) 2020/702, (EU) 2020/970 i (EU) 2020/1253 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 376, 10.11.2020., str. 3.).


Odluka Komisije od 13/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10030 - UBE INDUSTRIES / MITSUBISHI MATERIALS CORPORATION / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 02/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9892 - LEONARDO / THALES / VSB ) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 18/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10034 - PIZARREÑO / MADERAS ARAUCO / E2E JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 15/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10073 - VITOL / DRAX GENERATION) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 13/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10038 - ALLIED UNIVERSAL TOPCO / G4S) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 08/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9974 - GROUPE CREDIT AGRICOLE / GROUPE GENERALI / EUROP ASSISTANCE FRANCE / VIAVITA) în temeiul Regulamentului (EZ) nr. 139/2004 al Consiliului (Vjerodostojan je samo tekst na francuskom jeziku)


Odluka Komisije od 14/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10021 - NETCOMPANY / COPENHAGEN AIRPORTS / SMARTER AIRPORTS JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 11/01/2021 u kojoj se određuje koncentracija kompatibilna sa zajedničkim tržištem (Predmet br. COMP/M.9956 - DTC / CEPCON / HORNSEA ONE OFTO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/42 od 19. siječnja 2021. o imenovanju člana Revizorskog suda

text:
                  20.1.2021

                  HR

                  Službeni list Europske unije

                  L 17/1

         ODLUKA VIJEĆA (EU) 2021/42
         od 19. siječnja 2021.
         o imenovanju člana Revizorskog suda
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 286. stavak 5.,
         uzimajući u obzir prijedlog Republike Poljske,
         uzimajući u obzir mišljenje Europskog parlamenta (1),
         budući da:

                     (1)

                     Odlukom Vijeća (EU, Euratom) 2016/640 (2) g. Janusz WOJCIECHOWSKI imenovan je članom Revizorskog suda za razdoblje od 7. svibnja 2016. do 6. svibnja 2022.

                     (2)

                     Pismom od 27. studenoga 2019. g. Janusz WOJCIECHOWSKI podnio je ostavku na mjesto člana Revizorskog suda s učinkom od 30. studenoga 2019.

                     (3)

                     Nakon ostavke g. Janusza WOJCIECHOWSKOG potrebno je imenovati novog člana za preostalo vrijeme njegova mandata.

                     (4)

                     Republika Poljska predložila je imenovanje g. Mareka OPIOŁE članom Revizorskog suda za razdoblje od 1. veljače 2021. do 6. svibnja 2022.,

               DONIJELO JE OVU ODLUKU:

            Članak 1.
            G. Marek OPIOŁA imenuje se članom Revizorskog suda za razdoblje od 1. veljače 2021. do 6. svibnja 2022.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 19. siječnja 2021.

                  Za Vijeće

                  Predsjednica

               A.P. ZACARIAS

            (1)  Mišljenje od 15. prosinca 2020. (još nije objavljeno u Službenom listu).

            (2)  Odluka Vijeća (EU, Euratom) 2016/640 od 21. travnja 2016. o imenovanju pet članova Revizorskog suda (SL L 108, 23.4.2016., str. 32.).


               21.1.2021

               HR

               Službeni list Europske unije

               C 23/164

      P8_TA(2019)0135
      Zahtjev za ukidanje imuniteta Moniki Hohlmeier
      Odluka Europskog parlamenta od 12. ožujka 2019. o zahtjevu za ukidanje imuniteta Moniki Hohlmeier (2019/2002(IMM))
      (2021/C 23/26)

         Europski parlament,

                  —

                  uzimajući u obzir zahtjev za ukidanje imuniteta zastupnici Moniki Hohlmeier koji je 27. studenog 2018. podnio državni odvjetnik općinskog državnog odvjetništva u Coburgu u okviru predsudskog istražnog postupka i koji je objavljen na plenarnoj sjednici 14. siječnja 2019.,

                  —

                  uzimajući u obzir činjenicu da se Monika Hohlmeier odrekla prava na saslušanje u skladu s člankom 9. stavkom 6. Poslovnika,

                  —

                  uzimajući u obzir članak 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir članak 46. Ustava Savezne Republike Njemačke,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A8-0165/2019),

                  A.

                  budući da je državni odvjetnik općinskog državnog odvjetništva u Coburgu podnio zahtjev za ukidanje imuniteta Moniki Hohlmeier, zastupnici u Europskom parlamentu koja je izabrana kao predstavnica Savezne Republike Njemačke, zbog kaznenog djela u smislu članka 142. njemačkog kaznenog zakona te, točnije, da se kazneni progon odnosi na nezakonito napuštanje mjesta nesreće;

                  B.

                  budući da je 4. rujna 2018. oko 15 sati Monika Hohlmeier pokušala parkirati svoj automobil na parkiralištu u Lichtenfelsu (Njemačka) i da je prednji dio njezina automobila udario stražnji dio parkiranog automobila prouzrokovavši štetu procijenjenu na 287,84 eura; budući da je Monika Hohlmeier potom napustila mjesto nesreće ne pobrinuvši se za podmirenje nastale štete;

                  C.

                  budući da u skladu s člankom 9. Protokola br. 7 o povlasticama i imunitetima Europske unije zastupnici u Europskom parlamentu na državnom području svoje države uživaju imunitet koji se dodjeljuje zastupnicima parlamenta te države;

                  D.

                  budući da u skladu s člankom 46. Ustava Savezne Republike Njemačke zastupnik ne može biti pozvan na odgovornost ili uhićen zbog kaznenog djela bez odobrenja njemačkog Saveznog parlamenta (Bundestaga), osim ako nije uhvaćen u počinjenju kaznenog djela ili tijekom idućeg dana;

                  E.

                  budući da u pojedinačnom slučaju Parlament sam odlučuje o ukidanju imuniteta; budući da pri donošenju te odluke Parlament može objektivno uzeti u obzir položaj u kojem se zastupnik nalazi (2);

                  F.

                  budući da navodno kazneno djelo nije izravno i očito povezano s mandatom Monike Hohlmeier kao zastupnice u Europskom parlamentu i ne predstavlja mišljenje ili glas dan u okviru njezina obnašanja dužnosti zastupnice u Europskom parlamentu, u smislu članka 8. Protokola br. 7. Europske unije o povlasticama i imunitetima;

                  G.

                  budući da u ovome slučaju Parlament nije mogao utvrditi postojanje fumus persecutionis, odnosno dovoljno ozbiljne i precizne pretpostavke da je postupak pokrenut u namjeri da se našteti političkoj aktivnosti zastupnice;

                  1.

                  odlučuje ukinuti imunitet Moniki Hohlmeier;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Savezne Republike Njemačke i Moniki Hohlmeier.

         (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.

         (2)  Presuda od 15. listopada 2008., Mote/Parlament, T-345/05, EU:T:2008:440, točka 28.


               21.1.2021

               HR

               Službeni list Europske unije

               C 23/166

      P8_TA(2019)0136
      Zahtjev za ukidanje imuniteta Jean-Marieju Le Penu
      Odluka Europskog parlamenta od 12. ožujka 2019. o zahtjevu za ukidanje imuniteta Jean-Marieju Le Penu (2018/2247(IMM))
      (2021/C 23/27)

         Europski parlament,

                  —

                  uzimajući u obzir zahtjev za ukidanje imuniteta zastupniku Jean-Marieju Le Penu koji je 5. rujna 2018. uputilo Ministarstvo pravosuđa Francuske Republike na osnovi zahtjeva koji je glavni državni odvjetnik uputio na Žalbeni sud u Parizu i koji je objavljen na plenarnoj sjednici 22. listopada 2018. u vezi s predmetom koji je u tijeku pred istražnim sucima, a koji se odnosi na sudsku istragu na osnovi navodnih kaznenih djela u pogledu zlouporabe povjerenja, prikrivanja zlouporabe povjerenja, prijevare koju provodi organizirana skupina, krivotvorenja i korištenja krivotvorenih dokumenata te prikriveni rad prouzročen prikrivanjem zaposlenika, u vezi s uvjetima zapošljavanja parlamentarnih asistenata,

                  —

                  nakon saslušanja Jean-Françoisa Jalkha, koji je zamijenio Jean-Marieja Le Pena, u skladu s člankom 9. stavkom 6. Poslovnika,

                  —

                  uzimajući u obzir članak 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir članak 26. Ustava Francuske Republike,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A8-0167/2019),

                  A.

                  budući da su istražni sudci Regionalnog suda u Parizu zatražili ukidanje zastupničkog imuniteta zastupniku Jean-Marieju Le Penu kako bi ga saslušali u vezi s kaznenim djelima za koja se sumnjiči;

                  B.

                  budući da se zahtjev za ukidanje imuniteta Jean-Marieju Le Penu odnosi na navodna kaznena djela u pogledu zlouporabe povjerenja, prikrivanja zlouporabe povjerenja, prijevare koju provodi organizirana skupina, krivotvorenja i korištenja krivotvorenih dokumenata te prikrivenog rada prouzročenog prikrivanjem zaposlenika, u vezi s uvjetima zapošljavanja asistenata zastupnika u Europskom parlamentu iz stranke Nacionalna Fronta (fr. Front National);

                  C.

                  budući da je 5. prosinca 2016. pokrenuta preliminarna istraga nakon optužbe koju je tadašnji predsjednik Europskog parlamenta 9. ožujka 2015. iznio u vezi s nekolicinom parlamentarnih asistenata zastupnika u Europskom parlamentu pridruženih Nacionalnoj Fronti;

                  D.

                  budući da je tijekom pretrage sjedišta Nacionalne fronte u veljači 2016. u uredu rizničara Nacionalne fronte zaplijenjen niz dokumenata koji svjedoče o želji te stranke da ostvari „uštede” zahvaljujući tomu što Europski parlament pokriva troškove zaposlenika te stranke koji rade u svojstvu parlamentarnih asistenata;

                  E.

                  budući da je u planu radnih mjesta Nacionalne fronte objavljenom u veljači 2015. navedeno samo 15 zastupnika u Europskom parlamentu (od ukupno 23), 21 lokalni parlamentarni asistent i 5 akreditiranih parlamentarnih asistenata (od ukupno 54 asistenata); budući da je nekoliko parlamentarnih asistenata izjavilo da je njihovo mjesto rada u sjedištu stranke Nacionalna fronta u Nanterreu, i da su u nekim slučajevima naveli da su ondje zaposleni na puno radno vrijeme, iako je njihovo mjesto boravišta udaljeno između 120 i 945 km od navedenog mjesta rada; budući da se u toj fazi istrage pokazalo da osmero parlamentarnih asistenata uopće nije obavljalo rad u vezi s pružanjem parlamentarne pomoći ili su to činili samo kao manji dio njihovih sveukupnih zadaća;

                  F.

                  budući da su tijekom istraga otkrivene okolnosti koje su ukazivale na to da je mala vjerojatnost da su dotični parlamentarni asistenti zaista obavljali dužnosti povezane s Europskim parlamentom, točnije:

                              —

                              ugovori o radu parlamentarnih asistenata u Europskom parlamentu bili su sklopljeni između dvaju ugovora o radu za Nacionalnu frontu,

                              —

                              ugovori o radu za Europski parlament asistenata u Europskom parlamentu i ugovori o radu za Nacionalnu frontu tekli su istovremeno,

                              —

                              ugovori o radu za Nacionalnu frontu sklopljeni su i počeli su teći neposredno nakon razdoblja obuhvaćenih ugovorima o radu asistenata u Europskom parlamentu;

                  G.

                  budući da je istragom utvrđeno da je Jean-Marie Le Pen u svojstvu zastupnika u Europskom parlamentu 2011. zaposlio parlamentarnog asistenta, ali je dotični parlamentarni asistent istražiteljima rekao da je tijekom predmetnog razdoblja radio na izbornoj kampanji drugog zastupnika u Europskom parlamentu; budući da je Jean-Marie Le Pen organizirao isplaćivanje plaće za parlamentarne asistente još trima osobama, iako one nisu obavljale gotovo nikakve zadaće u tom svojstvu;

                  H.

                  budući da je istragom također utvrđeno da je, kao predsjednik Nacionalne fronte u vrijeme počinjenja navodnih kaznenih djela, Jean-Marie Le Pen uspostavio sustav, koji je otkrio Europski parlament, u okviru kojeg su se sredstva EU-a koristila za isplaćivanje plaće nekim zaposlenicima Nacionalne Fronte s pomoću sklapanja parlamentarnih ugovora s ljudima koji su zapravo radili za stranku, kršeći time pravila EU-a koja su na snazi;

                  I.

                  budući da istražni sudci smatraju da je potrebno saslušati Jean-Marieja Le Pena;

                  J.

                  budući da je Jean-Marie Le Pen odbio odazvati se na poziv na razgovor koji su mu istražitelji uputili 21. lipnja 2018., a isto je učinio i nakon što je u srpnju 2018. dobio sudski poziv istražnih sudaca, pozivajući se na svoj parlamentarni imunitet;

                  K.

                  budući da je nadležno tijelo zatražilo ukidanje imuniteta Jean-Marieju Le Penu radi provođenja ispitivanja dotičnog zastupnika u vezi s optužbama koje su podnesene protiv njega;

                  L.

                  budući da, u skladu s člankom 9. Protokola br. 7 o povlasticama i imunitetima Europske unije, zastupnici u Europskom parlamentu na nacionalnom teritoriju svoje države imaju isti imunitet koji se priznaje zastupnicima u parlamentu te države;

                  M.

                  budući da se u članku 26. francuskog Ustava navodi da se nijedan zastupnik u parlamentu ne može uhititi zbog teškog kaznenog djela ili drugog oblika kaznenog djela i da mu se ne može izreći mjera pritvora ili druga mjera lišavanja slobode bez odobrenja predsjedništva doma u kojemu je zastupnik; to odobrenje nije potrebno u slučaju kada je zastupnik zatečen u počinjenju teškog kaznenog djela ili drugog oblika kaznenog djela ili ako mu je izrečena pravomoćna presuda;

                  N.

                  budući da nema razloga sumnjati da se kaznenim postupkom želi nanijeti šteta političkoj aktivnosti zastupnika (fumus persecutionis);

                  1.

                  odlučuje ukinuti imunitet Jean-Marieju Le Penu;

                  2.

                  nalaže svojem predsjedniku da odmah proslijedi ovu odluku i izvješće nadležnog odbora ministru pravosuđa Francuske Republike i Jean-Marieju Le Penu.

         (1)  Presuda Suda od 12. svibnja 1964., Wagner / Fohrmann i Krier, 101/63, ECLI:EU:C:1964:28; presuda Suda od 10. srpnja 1986., Wybot / Faure i drugi, 149/85, ECLI:EU:C:1986:310; presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; presuda Suda od 21. listopada 2008., Marra / De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C-163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.


               21.1.2021

               HR

               Službeni list Europske unije

               C 23/168

      P8_TA(2019)0137
      Zahtjev za ukidanje imuniteta Dominique Bilde
      Odluka Europskog parlamenta od 12. ožujka 2019. o zahtjevu za ukidanje imuniteta Dominique Bilde (2018/2267(IMM))
      (2021/C 23/28)

         Europski parlament,

                  —

                  uzimajući u obzir zahtjev za ukidanje imuniteta zastupnici Dominique Bilde koji je 19. listopada 2018. uputilo Ministarstvo pravosuđa Francuske Republike na osnovi zahtjeva koji je glavni državni odvjetnik uputio Žalbenom sudu u Parizu i koji je objavljen na plenarnoj sjednici 12. studenog 2018. u vezi s predmetom koji je u postupku pred istražnim sucima, a koji se odnosi na sudsku istragu na osnovi navodnih kaznenih djela u pogledu zlouporabe povjerenja, prikrivanja zlouporabe povjerenja, prijevare koju provodi organizirana skupina, krivotvorenja i korištenja krivotvorenih dokumenata te prikriveni rad prouzročen prikrivanjem zaposlenika u vezi s uvjetima zapošljavanja parlamentarnih asistenata,

                  —

                  nakon saslušanja Jean-Françoisa Jalkha, koji je zamijenio Dominique Bilde, u skladu s člankom 9. stavkom 6. Poslovnika,

                  —

                  uzimajući u obzir članak 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir članak 26. Ustava Francuske Republike,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A8-0166/2019),

                  A.

                  budući da su istražni sudci Regionalnog suda u Parizu zatražili ukidanje zastupničkog imuniteta zastupnici Dominique Bilde kako bi je saslušali u vezi s kaznenim djelima za koja se sumnjiči;

                  B.

                  budući da se zahtjev za ukidanje imuniteta Dominique Bilde odnosi na navodna kaznena djela u pogledu zlouporabe povjerenja, prikrivanja zlouporabe povjerenja, prijevare koju provodi organizirana skupina, krivotvorenja i korištenja krivotvorenih dokumenata te prikriveni rad prouzročen prikrivanjem zaposlenika u vezi s uvjetima zapošljavanja asistenata zastupnika u Europskom parlamentu iz stranke Nacionalna Fronta (fr. Front National);

                  C.

                  budući da je 5. prosinca 2016. pokrenuta sudska istraga nakon optužbe koju je tadašnji predsjednik Europskog parlamenta 9. ožujka 2015. iznio u vezi s određenim brojem parlamentarnih asistenata zastupnika iz stranke Nacionalna Fronta;

                  D.

                  budući da je tijekom pretrage sjedišta Nacionalne fronte u veljači 2016. iz ureda rizničara Nacionalne fronte zaplijenjen niz dokumenata koji svjedoče o namjerama te stranke da ostvari „uštede” na način da Europski parlament pokrije troškove rada njezinih zaposlenika koji obavljaju dužnost parlamentarnih asistenata u EP-u; budući da se u toj fazi istrage pokazalo da osmero parlamentarnih asistenata nije obavljalo gotovo nikakve zadaće koje spadaju u opis posla parlamentarnih asistenata ili je to bio samo neznatan dio njihovih sveukupnih zadaća;

                  E.

                  budući da se ispostavilo da je stalni parlamentarni asistent zastupnice Dominique Bilde od 1. listopada 2014. do 31. srpnja 2015. bio jedan od navedenih asistenata koji nisu obavljali gotovo nikakve zadaće koje spadaju u opis posla parlamentarnih asistenata; budući da je u planu radnih mjesta Nacionalne fronte objavljenom u veljači 2015. naziv radnog mjesta tog asistenta bio „nacionalni službenik za planiranje” te da je on radio u odjelu zaduženom za praćenje i planiranje politika pod nadležnošću drugog zastupnika u Europskom parlamentu; budući da su nakon ugovora o obnašanju dužnosti parlamentarnog asistenta s njim sklopljena još dva ugovora povezana s aktivnostima u okviru Nacionalne fronte za razdoblje od kolovoza 2015. do 31. prosinca 2016.; budući da je tijekom trajanja ugovora o obnašanju dužnosti parlamentarnog asistenta također bio i glavni tajnik udruženjâ Collectif Marianne i Collectif Mer et Francophonie kao i kandidat na izborima održanima 2015. u departmanu Doubs;

                  F.

                  budući da je Europski parlament obustavio isplatu troškova povezanih s ugovorom koji je on sklopio o obavljanju dužnosti parlamentarnog asistenata zastupnice Dominique Bilde;

                  G.

                  budući da istražni suci smatraju da je potrebno saslušati Dominique Bilde;

                  H.

                  budući da je Dominique Bilde odbila odgovoriti na pitanja istražitelja na saslušanju u kolovozu 2017. te da je, pozvavši se na svoj parlamentarni imunitet, odbila pojaviti se pred istražnim sucima na pripremnom ročištu koje se trebalo održati 24. studenog 2017. u vezi s optužbama o kršenju povjerenja;

                  I.

                  budući da je nadležno tijelo zatražilo ukidanje imuniteta Dominique Bilde radi provođenja ispitivanja dotične zastupnice u vezi s optužbama koje su protiv nje podnesene;

                  J.

                  budući da u skladu s člankom 9. Protokola br. 7 o povlasticama i imunitetima Europske unije zastupnici u Europskom parlamentu na nacionalnom teritoriju svoje države imaju isti imunitet koji se priznaje zastupnicima u parlamentu te države;

                  K.

                  budući da se u članku 26. francuskog Ustava navodi da se nijedan zastupnik u parlamentu ne može uhititi zbog teškog kaznenog djela ili drugog oblika kaznenog djela i da mu se ne može izreći mjera pritvora ili druga mjera lišavanja slobode bez odobrenja predsjedništva doma u kojemu je zastupnik; to odobrenje nije potrebno u slučaju kada je zastupnik zatečen u počinjenju teškog kaznenog djela ili drugog oblika kaznenog djela ili ako mu je izrečena pravomoćna presuda;

                  L.

                  budući da nema razloga sumnjati da se kaznenim postupkom želi nanijeti šteta političkoj aktivnosti zastupnika (fumus persecutionis);

                  1.

                  odlučuje ukinuti imunitet Dominique Bilde;

                  2.

                  nalaže svojem predsjedniku da ovu odluku i izvješće nadležnog odbora odmah proslijedi ministrici pravosuđa Francuske Republike i Dominique Bilde.

         (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C-163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.